Document ID: 32013D0224

DECIZIA DE PUNERE ÎN APLICARE A COMISIEI
din 17 mai 2013
de autorizare a unui laborator din Croația să efectueze teste serologice de control al eficacității vaccinurilor antirabice
[notificat cu numărul C(2013) 2783]
(Text cu relevanță pentru SEE)
(2013/224/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice (1), în special articolul 3 alineatul (2),
întrucât:
(1)
Decizia 2000/258/CE desemnează Agence française de sécurité sanitaire des aliments (AFSSA) din Nancy, Franța (care face parte, începând cu 1 iulie 2010, din Agence nationale de sécurité sanitaire de l’alimentation, de l’environnement et du travail, ANSES) ca fiind institutul specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice.
(2)
Decizia respectivă prevede că ANSES trebuie să documenteze evaluarea laboratoarelor din țările terțe care au depus o cerere pentru a efectua teste serologice de control al eficacității vaccinurilor antirabice.
(3)
Prin adoptarea Deciziei de punere în aplicare 2012/304/UE a Comisiei din 11 iunie 2012 de autorizare a unor laboratoare din Croația și Mexic pentru efectuarea de teste serologice de control al eficacității vaccinurilor antirabice (2), Comisia a autorizat laboratorul pentru rabie și virusologie generală din cadrul Institutului Veterinar Croat să efectueze teste serologice de control al eficacității vaccinurilor antirabice la câini, pisici și dihori domestici.
(4)
În urma raportului de evaluare nefavorabil întocmit de ANSES la 3 septembrie 2012, autorizația acordată laboratorului respectiv a fost retrasă în conformitate cu Decizia 2010/436/UE a Comisiei din 9 august 2010 de punere în aplicare a Deciziei 2000/258/CE a Consiliului în ceea ce privește testele de aptitudini destinate menținerii autorizațiilor laboratoarelor de a efectua teste serologice de control al eficacității vaccinurilor antirabice (3).
(5)
Autoritatea competentă din Croația a depus o cerere de reaprobare a laboratorului pentru rabie și virusologie generală din cadrul Institutului Veterinar Croat, care este sprijinită de un raport de evaluare favorabil întocmit de ANSES pentru laboratorul respectiv la 15 februarie 2013.
(6)
Autoritatea competentă din Croația a informat de asemenea în mod oficial Comisia că numele laboratorului s-a schimbat.
(7)
Prin urmare, laboratorul în cauză ar trebui autorizat să efectueze teste serologice de control al eficacității vaccinurilor antirabice la câini, pisici și dihori domestici.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În conformitate cu articolul 3 alineatul (2) din Decizia 2000/258/CE, următorul laborator este autorizat să efectueze teste serologice de control al eficacității vaccinurilor antirabice la câini, pisici și dihori domestici:
Laboratorul pentru rabie (Croatian National Reference Laboratory for Rabies) din cadrul Institutului Veterinar Croat
Savska cesta 143
10000 Zagreb
Croația
Articolul 2
Prezenta decizie se aplică de la 1 iunie 2013.
Articolul 3
Prezenta decizie se adresează statelor membre.
Adoptată la Bruxelles, 17 mai 2013.

Labels: 7
18
0
6